Versindaba huldigingsbundel Johann de Lange Archives : Versindaba
Posts Tagged 'huldigingsbundel Johann de Lange'
Binnekort op die rakke: Johann de Lange 60 – 'n Huldiging
Johann de Lange 60 – 'n Huldiging (Suid-Afrikaanse Akademie vir Wetenskap en Kuns)
Johann de Lange is die enigste digter van sy generasie – die sogenaamde Tagtigers – wat tot dusver met die Hertzogprys bekroon is.
Sy poësie vertoon 'n boeiende paradoks. Enersyds is hy verstegnies 'n besonder vaardige vakman wat tradisionele digvorme met gemak hanteer, andersyds is hy tematies 'n uitdagende vernuwer ten opsigte van die gay-erotiek. Verder is hy 'n meester van die interteks – en dié intertekste behels sowel die Afrikaanse letterkunde as die wêreldliteratuur.
Sy binnenshuise studeer- en stoomkamerverse word in elke bundel, waarvan daar reeds dertien sedert 1982 die lig gesien het, deur pragtige natuurgedigte en huldigingsverse vir geesgenote in die literatuur en kunste aangevul.
De Lange is benewens digter ook die skrywer van twee kortverhaalbundels en 'n dagboek, hy is 'n bloemleser en 'n vertaler. Al die aspekte van hierdie veelsydige skrywer kom in dié bundel – wat by geleentheid van sy 60ste verjaarsdag verskyn – aan die bod.
Die bydraes – akademies, persoonlik en kreatief – getuig van vriendskap en waardering vir 'n woordkunstenaar wat die Afrikaanse letterkunde verryk en verruim het.
Van die gehuldigde verskyn hier vir die eerste keer in boekvorm sy vertaling van Allan Ginsberg se beroemde gedig Howl. Hierdie vertaling word onder meer bespreek in Tony Ulyatt se bydrae oor Johann de Lange as vertaler.
Hierdie publikasie deel is van 'n reeks, uitgegee deur die SA Akademie vir Wetenskap en Kuns, oor Hertzogpryswenners. Johann de Lange het in 2011 die Hertzogprys ontvang vir die digbundel Die algebra van nood.